Document ID: 31988D0402

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 30ής Ιουνίου 1988
σχετικά με ενίσχυση που θα χορηγηθεί στους κατόχους γεωργικών εκμεταλλεύσεων στην Ομοσπονδιακή Δημοκρατία της Γερμανίας
(88/402/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1678/85 του Συμβουλίου της 11ης Ιουνίου 1985 περί καθορισμού των τιμών συναλλάγματος που πρέπει να εφαρμοστούν στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 3340/87 (2), και ιδίως το άρθρο 2α παράγραφος 3,
την πρόταση της Επιτροπής,
Εκτιμώντας:
ότι το άρθρο 2α του κανονισμού αυτού προβλέπει τη δυνατότητα χορήγησης στους γερμανούς γεωργικούς παραγωγούς μιας ειδικής εθνικής ενίσχυσης από την 1η Ιανουαρίου 1989 ως αντιστάθμισμα της πτώσης των τιμών σε εθνικό νόμισμα και, συνεπώς, της πτώσης του γεωργικού εισοδήματος που έχει σαν αποτέλεσμα στη Γερμανία η προσαρμογή των γεωργικών τιμών μετατροπής σύμφωνα με το παράρτημα ΙΙΙ του κανονισμού (ΕΟΚ) αριθ. 1678/85· ότι το ολικό ποσό της ενίσχυσης αυτής δεν μπορεί να ξεπεράσει εκείνο της συμπληρωματικής ενίσχυσης που λήγει στις 31 Δεκεμβρίου 1988, και η οποία επετράπει με την απόφαση 84/361/ΕΟΚ της 30ής Ιουνίου 1984 (3)· ότι προσδιορίζεται, επιπλέον, ότι η νέα αυτή ενίσχυση δεν μπορεί να συνδέεται με τον όγκο ή την αξία της παραγωγής·
ότι οι γερμανικές αρχές προτίθενται να θέσουν σε εφαρμογή ένα καθεστώς ενίσχυσης που θα αντιστοιχεί, σε γενικές γραμμές, με τις λεπτομέρειες που καθορίζονται στο άρθρο 1 της παρούσας απόφασης· ότι, όταν θα τηρηθούν οι λεπτομέρειες αυτές, το καθεστώς της ενίσχυσης που προτείνεται από την Ομοσπονδιακή Δημοκρατία της Γερμανίας μπορεί να θεωρηθεί συμβιβάσιμο με τους όρους και τους στόχους του άρθρου 2α παράγραφος 3 του κανονισμού (ΕΟΚ) αριθ. 1678/85 και ότι θα πρέπει, συνεπώς, να εγκριθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ομοσπονδιακή Δημοκρατία της Γερμανίας να χορηγήσει, από την 1η Ιανουαρίου 1989 έως τις 31 Δεκεμβρίου 1992, μια ειδική εθνική ενίσχυση στους κατόχους γεωργικών εκμεταλλεύσεων σύμφωνα με τις ακόλουθες λεπτομέρειες:
1. Ο μεμονωμένος κάτοχος γεωργικής εκμετάλλευσης λαμβάνει ετησίως μοναδιαίο ποσό ανά εκτάριο της χρησιμοποιούμενης γεωργικής έκτασης της εκμετάλλευσής του· ωστόσο το ελάχιστο ποσό της ενίσχυσης ανά εκμετάλλευση ανέρχεται σε 1 000 γερμανικά μάρκα και το μέγιστο ποσό σε 8 000 γερμανικά μάρκα ετησίως.
2. Μπορούν να λάβουν, κατ' αρχήν, αυτή την ενίσχυση μόνο οι κάτοχοι γεωργικών εκμεταλλεύσεων που υπάγονται στο εθνικό γεωργικό καθεστώς σύνταξης γήρατος (GAL).
3. Η Ομοσπονδιακή Δημοκρατία της Γερμανίας καθορίζει το μοναδιαίο ποσό που αναφέρεται στο σημείο 1 καθώς και τις άλλες λεπτομέρειες εφαρμογής κατά τρόπο που το συνολικό ποσό της ειδικής ενίσχυσης να μην υπερβαίνει ετησίως εκείνο της ενίσχυσης που χορηγείται βάσει της απόφασης 84/361/ΕΟΚ, έως τις 31 Δεκεμβρίου 1988, με τη μορφή ελάφρυνσης του ΦΠΑ κατά 2 %.
Άρθρο 2
1. Η Ομοσπονδιακή Δημοκρατία της Γερμανίας ανακοινώνει στην Επιτροπή το σχέδιο λεπτομερών διατάξεων καθώς και ενδεχόμενων μεταγενέστερων τροποποιήσεων σχετικά με τη θέση σε εφαρμογή του καθεστώτος ενίσχυσης που αναφέρεται στο άρθρο 1.
Μετά από αίτηση της Επιτροπής, η Γερμανία παρέχει συμπληρωματικά στοιχεία εκτίμησης.
2. Η Ομοσπονδιακή Δημοκρατία της Γερμανίας δεν μπορεί να θέσει σε εφαρμογή τις εν λόγω διατάξεις πριν η Επιτροπή διαπιστώσει τη συμφωνία τους με τους όρους που αναφέρονται στο άρθρο 1.
Η Επιτροπή αποφασίζει για την έγκριση του σχεδίου διατάξεων εντός προθεσμίας δύο μηνών από την ημερομηνία που το έλαβε.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Λουξεμβούργο, 30 Ιουνίου 1988.

Labels: 18
19
6